  Наталья Тетерина Анжелика Тихонова корреспондент Удмуртиысь 5-14 аресъем быгатонлыко пиналъёсты, коллективъёсты нылпи творчествоя «Зарни Италмас» («Золотой Италмас») элькун вожвылъяськонэ пыриськыны ӧтё. Со сярысь Калык творчествоя элькун юртлэн пресс-службаез ивортӥз. Вожвылъяськон быгатонлыко пиналъёсты шараян но азинтон понна радъяське. Отчы нимаз кырӟасьёс, дуэтъёс, триоос но ансамбльёс пыриськыны быгато. Соосты арлыдъя кык категорияя дунъялозы: 5-9 аресъемъёс но 10-14 аресъемъёс. Номинациос: «Калык крезьгур»; «Калык кырӟан»; «Калык эктон»; «Сяме пырем лулчеберет»; «Цирк». Конкурс кык люкетэн луоз. Нырысетӥез – быръён видеотур – 28-тӥ тулыспалысен 27-тӥ южтолэзёзь кыстӥськоз. Ужъёсты чӧлсконпусъя 28-тӥ тулыспалысен 14-тӥ южтолэзёзь кутозы. Кыкетӥ люкетэз 9-тӥ оштолэзе Ижкарын Калык творчествоя элькун юртын луоз (Коммураръёслэн ульчазы, 363). Конкурслы йылпумъянъёсъя, тужгес усто ужъёсты чеберлыко творчествоя «Звёзды народного искусства» но мукте огъяросси фестивальёсы но конкурсъёсы пыриськыны ӵектозы. Куронъёсын пыр-почгес чӧлсконпусъя тодматскыны луэ. Тодэ вайытом, Удмуртиын элькун кивалтэтлэсь «Душа Удмуртии» премизэ басьтӥсьёс тодмо луизы.  Тегъёс: Удмуртия Ижкар Лулчеберет нылпиос  